KIRJALLINEN KYSYMYS P-0747/02

esittäjä(t): Claude Moraes (PSE) komissiolle

(8. maaliskuuta 2002)

Aihe: Bangladeshin hinduvähemmistöön kohdistuvat iskut

Miten Euroopan unioni suhtautuu siihen, että Bangladeshin hallitus ja poliisivoimat ovat epäonnistuneet hinduyhteisön oikeuksien turvaamisessa viimeaikaisten iskujen jälkeen? Kansallinen ja kansainvälinen lehdistö ja ihmisoikeusjärjestöt ovat käsitelleet näitä iskuja perusteellisesti.

Mihin toimiin Euroopan unioni aikoo ryhtyä varmistaakseen, että Bangladeshin hallitus tunnustaa näiden iskujen luonteen ja laajuuden ja toteuttaa kaikki tarvittavat toimenpiteet estääkseen niiden jatkumisen (Bangladeshin lehdistön mukaan iskut jatkuvat) ja rangaistakseen niistä vastuussa olevia?

Miksi Bangladeshin hallitus pidätti ihmisoikeusaktivisti Shahriar Kabirin, joka ainoastaan toi julki hinduvähemmistön vaikean tilanteen?

Christopher Pattenin komission puolesta antama vastaus

(12. huhtikuuta 2002)

Poliittisiin syihin perustuvat väkivaltaisuudet ja välikohtaukset sekä vallitseva yleinen järjestys ovat jo monta vuotta olleet Bangladeshin väestön, unionin ja yleisemmin kansainvälisen rahoittajayhteisön pääasiallisia huolenaiheita. Politiikkaan perustuvien väkivaltaisuuksien ryöppy ennen kansallisia vaaleja ja niiden jälkeen on jossain määrin jatkoa Bangladeshin yhteiskunnassa esiintyvälle ainaiselle väkivallalle. Viimeaikaisten opposition työntekijöihin ja uskonnollisiin vähemmistöihin, erityisesti hinduyhteisöön, kohdistuvien väkivaltaisuuksien ennennäkemätön laajuus, raakuus ja kesto ovat kuitenkin olleet erityisen huolestuttavia.

Komissio katsoo kuitenkin Bangladeshin eri lähteistä saatujen ristiintarkastettujen tietojen ja analyysien perusteella, että väkivaltaisuudet johtuivat pääasiassa välivaiheen valtatyhjiöstä, ennen kuin uusi hallitus on vakiinnuttanut asemansa. Tavanomaiset rikollis- ja huligaaniryhmät käyttivät hyväkseen pitkittynyttä valtatyhjiötä ja yleistä järjestystä valvovien viranomaisten hämmennystä maksaakseen vanhoja kalavelkoja ja vahvistaakseen asemiaan uudessa hallitusmuodossa.

Dhakassa sijaitsevien diplomaattiedustustojen suorittamissa tutkimuksissa ei löydetty todisteita siitä, että poliittiset puolueet yllyttäisivät järjestelmällisesti uskonnollisiin vähemmistöihin kohdistuviin väkivaltaisuuksiin. Itse asiassa useimmissa tapauksissa, joissa oli selkeät todisteet siitä, että vähemmistöt olivat hyökkäysten kohteena/uhreina, näiden hyökkäysten motiivit olivat usein epäselvät.

Komissio on Dhakassa sijaitsevan edustustonsa välityksellä tarkkaillut ja seuraa yhtä erittäin tarkkaan vaalien jälkeistä tilannetta ja poliittista kehitystä Bangladeshissa, ja sillä on ollut aktiivinen rooli yhdessä jäsenvaltioiden ja muiden paikan päällä olevien diplomaattiedustustojen, kansalaisjärjestöjen, ihmisoikeusjärjestöjen ja tiedotusvälineiden kanssa kielteisen kehityksen esiin tuomisessa:

- Komission Bangladeshin edustuston päällikön, unionin puheenjohtajavaltion Dhakassa ja Yhdysvaltojen, Kanadan, Australian, Japanin, Norjan, Sveitsin, Tanskan, Saksan, Ranskan, Suomen, Italian, Alankomaiden, Ruotsin ja Yhdistyneen kuningaskunnan suurlähettilään sekä Yhdistyneiden kansakuntien kehitysohjelman (UNDP) pysyvän edustajan antama julkinen lausuma (lokakuu 2001).

- Marraskuun 1. päivänä 2001 jäsenvaltioiden ja komission edustustojen päälliköt tapasivat sisäministerin ja ilmaisivat huolenaiheensa vähemmistöryhmiin kohdistuvista jatkuvista hyökkäyksistä Bangladeshissa.

- Awami-liiton johtavien jäsenten johdolla toteutettiin vastaava diplomaattinen toimi, jossa puolueen johtajia kehotettiin harjoittamaan itsehillintää ja ehkäisemään väkivaltaisuuksien laajenemista pidättäytymällä kostotoimista.

- Dhakassa 20. marraskuuta 2001 pidetyssä ensimmäisessä yhteisön ja Bangladeshin välisessä komission yhteiskokouksessa komission edustuston puheenjohtaja ilmaisi varhaisessa vaiheessa yhteisön olevan huolissaan vaalien jälkeisistä politiikkaan perustuvista väkivaltaisuuksista ja pyysi Bangladeshin hallitusta ryhtymään kaikkiin tarvittaviin toimiin tämän kysymyksen ratkaisemiseksi.

- Vastaavia keskusteluja pidettiin jäsenvaltioiden ja komission edustustojen päälliköiden ja ulkoministerin välisissä kokouksissa.

- Pariisissa pidetyssä (13.15. maaliskuuta 2002) Maailmanpankin rahoittamassa Bangladeshin kehitysfoorumissa Bangladeshin hallituksen kanssa keskusteltiin muun muassa yleistä järjestystä koskevasta tilanteesta, ihmisoikeuskysymyksistä (vähemmistöt mukaan luettuina) ja hyvästä hallintotavasta.

Vaikka yleistä järjestystä koskeva tilanne on tuskin parantunut, vähemmistöihin kohdistuvien raportoitujen väkivaltaisuuksien ja uhkailujen määrä on kuitenkin vähentynyt vuoden 2002 alusta alkaen.

Huomattakoon myös, että Bangladeshin hallitus on jo ryhtynyt tai se aikoo ryhtyä toimenpiteisiin, joilla osoitetaan päättäväisyyttä lopettaa vähemmistöihin kohdistuvat väkivaltaisuudet. On perustettu pääministerin pääsihteerin johtama tutkintakomitea, on tehty pidätyksiä, mukaan luettuna kuuluisa roisto, joka valittiin Bangladeshin kansallispuolueen (BNP) jäsenenä parlamenttiin, ja on annettu riippumattoman ihmisoikeuskomission perustamista koskeva lainsäädäntöehdotus.

Näistä parannuksista huolimatta komissio on pyytänyt komission Dhakan edustustoa jatkamaan maan ihmisoikeustilanteen tarkkaa seuraamista, osallistumaan aktiivisesti kaikkiin diplomaattisiin aloitteisiin läheisessä yhteistyössä unionin puheenjohtajavaltion edustajan ja jäsenvaltioiden Bangladeshissa sijaitsevien diplomaattiedustustojen kanssa ja ottamaan tämä kysymys esille Bangladeshin hallituksen kanssa tarpeen mukaan.

Kirjailija ja kolumnisti Shahriar Kabir pidätettiin 22. marraskuuta 2001 erityisvaltuuslain nojalla sillä perusteella, että hän osallistui valtionvastaiseen toimintaan. Joulukuun 8. päivänä 2001 häntä syytettiin kansankiihotuksesta. Kahden kuukauden vankilassaolon jälkeen hänet lopulta vapautettiin takuita vastaan 19. tammikuuta 2002. Tiedotusvälineet, ihmisoikeusjärjestöt, oppositiopuolueet jne. tuomitsivat ankarasti Kabirin vangitsemisen.

Se, että Kabir kuuluu selvästi nykyisen hallituksen vastustajiin, on vastustanut BNP-puoluetta, on voimakkaasti arvostellut Jamaat-puoluetta (islamilaista koalitiopuoluetta) ja kirjoittanut fundamentalismia ja paikallista itsehallintoa vastaan, on johtanut siihen, että moni tarkkailija katsoo, että hänen pidätyksensä taustalla oli poliittisia syitä.

Tämä asia on nyt tuomioistuimen ratkaistavana.